Tans word daar bitter min of geen ruimte geskep vir Afrikaanse media nie. Selfs binne die kommersiële Afrikaanse media is daar sekere media-instansies wat onsimpatiek staan teenoor Afrikaans se benarde situasie, of wat nie te vinde is daarvoor om hul monopolie op die Afrikaanse media prys te gee ten einde kleiner rolspelers wat ’n daadwerklike bydrae vir Afrikaans wil of kan maak, te ondersteun of te mentor nie.
Ons ondersteun vryheid van uitdrukking en vryheid van media as hoeksteen van die gesonde funksionering van enige gemeenskap. Alhoewel daar verskeie soorte media is, lê ons fokus by gemeenskapsmedia omdat die toekoms van Afrikaanse media nie net aan die polities gedrewe regering en die winsgedrewe privaatsektor oorgelaat kan word nie.
Verskeie mediaplatforms het hier by ons posgevat. Die Solidariteit Tydskrif het ʼn oplaag van 135 000 terwyl die weeklikse elektroniese nuusbrief, Soldeer, 67 500 intekenare het. Die Solidariteit Wêreld bied ʼn omvattende webbladdiens wat mense help om goeie werk te kry, te behou en daarin te vorder.
Sedert Radio Pretoria in 2015 'n nuwe baadjie aangetrek het, bou hy trots as Pretoria FM, 'n stasie waar 'n ieder en 'n elk hulself met ons wonderlike taal en kultuur kan vereenselwig! Pretoria FM het sedert sy bekendstelling groot opslae gemaak en talle suksesse bereik, en as mediaplatform vervul hy 'n baie belangrike rol in die gemeenskap deur sy betrokkenheid in 'n verskeidenheid projekte. Behalwe die feit dat Pretoria FM jou daagliks vermaak en inlig met die jongste nuus, goeie musiek en interessante kletsprogramme, bou hy 'n platform vir 'n gesonde gemeenskap deur 'n spreekbuis te wees vir 'n verskeidenheid organisasies wat 'n verskil maak. Die gemeenskap vorm 'n groot deel van die fokuspunt, want wanneer 'n gemeenskap saamstaan, is daar niks wat hul nie kan vermag nie. “Ons kan nie ontken dat talle negatiewe dinge ons tans in die gesig staar nie, maar dit is ons verantwoordelikheid as radiostasie om die positiewe kant uit te lig,” sê Hennie Koortzen, stasiebestuurder van Pretoria FM gerusstellend. Dit is juis die rede waarom Pretoria FM so nóú betrokke is by 'n verskeidenheid liefdadigheidsorganisasies. Dié dinamiese span glo dat die kinders van vandag die toekoms van môre is. “Sodra jy betrokke raak by kinders en help om hulle fondasie reg te lê, bou jy aan 'n land en sy toekoms,” verduidelik Hennie. As mediaplatform bied Pretoria FM vir beide die Jakaranda-kinderhuis asook die Paul Kruger Kinderhuise gratis lugtyd om hul projekte bekend te stel en te bemark. Pretoria FM is ook 'n mediavennoot by verskillende diereprojekte soos die Wet Nose, Wollies- en Renostermaan-projekte. Dié platform dien as 'n doeltreffende kanaal om te verseker al die weerlose diere kry wat hulle nodig het om te oorleef. Die projekte sluit die insameling van basiese benodighede tot die bewaring van die diere in. Die program genaamd Doen Dinge Donderdae het ten doel om elke week met 'n ander liefdadigheidsorganisasie te gesels en aan hulle die geleentheid te gee om uit te brei oor wat hulle doen asook hoe mense betrokke kan raak. Volgens Hennie het Pretoria FM se luisteraars ook 'n hart vir die gemeenskap. “Hulle wil graag help, maar hulle moet ingelig word en dit is waar ons inkom, want as hulle nie van 'n projek weet nie, kan hulle nie betrokke raak nie,” sê Hennie. Nog projek wat die ywerige span na aan die hart lê en verseker help om 'n beter samelewing te bou, is die Omgewingsmaand-projek waartydens Pretoria FM, in samewerking met AfriForum, verskeie maatskappye en die hulp van die Pretoria FM-luisteraars, bemorste areas in en om Pretoria skoonmaak. “Dit is lekker om te sien hoe die gemeenskap saam- kom en saam bou aan 'n beter toekoms,” het Hennie alles saamgevat.